Hlophe 'kon al jare gelede geskors gewees het' | Netwerk24
Deur Christiaan Du Plessis 12 April 2021 21:25
Die Regterlike Dienskommissie (RDK) kon al jare gelede die skorsing van regter John Hlophe, regterpresident van die Wes-Kaap, hangende die proses om hom te verwyder by pres. Cyril Ramaphosa aanbeveel het.
Só het die grondwetkenner prof. Pierre de Vos, asook prof. Stephan Tuson van die Universiteit van die Witwatersrand (Wits) se regskliniek Maandag gesê.
Volgens die regskenners hoef die RDK dus nie te gewag het vir die verslag van die regterlike tribunaal, wat nagenoeg 13 jaar geneem het nie.
Die tribunaal het onder meer bevind dat Hlophe skuldig is aan "growwe wangedrag" nadat hy na bewering twee regters van die konstitusionele hof, regters Bess Nkabinde en Chris Jafta, onregmatig probeer beïnvloed het om sake in die guns van oudpres. Jacob Zuma te swaai.
Die klagte waaruit die ondersoek spruit, is reeds in 2008 deur 'n volbank regters van die konstitusionele hof ingedien.
Oproepe het Sondag uit verskeie oorde opgeklink dat Hlophe in die pad gesteek moet word.
Tuson benadruk dat die president Hlophe, ingevolge die Grondwet, nie sonder die RDK se aanbeveling hangende die proses om hom te verwyder mag skors nie.
Die grondwetkenner Pierre de Vos. Foto: Twitter/Pierre de Vos
Volgens De Vos het die proses waarna verwys word in der waarheid reeds jare gelede begin toe die klagte destyds deur die volbank regters ingedien is.
"Dus kon die RDK, volgens my interpretasie, reeds vroeër 'n skorsing aanbeveel het," het De Vos gesê.
Sello Chiloane, woordvoerder van die RDK, het nie Maandag op navrae gereageer oor hoekom die RDK nie reeds vroeër 'n aanbeveling oor Hlope se skorsing gemaak het nie.
Hy het wel Sondag aan Netwerk24 gesê dat die kwessie oorweeg sal word wanneer hoofregter Mogoeng Mogoeng, voorsitter van die RDK, 'n vergadering belê om die verslag te bespreek.
Volgens De Vos baan die verslag wel die weg daarvoor dat die Nasionale Vergadering (NV) Hlophe later in 'n staat van beskuldiging kan plaas.
Hierin sal die RDK ook 'n sentrale rol speel omdat hy eers die verslag van die tribunaal, sowel as insette van Hlophe en ander partye, moet oorweeg voordat hy besluit of hy die verslag onderskryf.
"Dit is moeilik om te sê hoe lank die proses sal neem, maar in die verlede was daar met soortgelyke prosesse vertragings," aldus De Vos.
Indien die verslag onderskryf word, het De Vos gesê, sal die NV Hlophe in 'n staat van beskuldiging kan plaas, en indien minstens twee derdes ten gunste van 'n mosie stem om hom te verwyder, sal hy sy amp kwyt wees.